Pemain KDA FC boikot latihan sekali lagi?
Alor Setar: Isu dalaman melanda Kedah Darul Aman FC (KDA FC) nampaknya belum berakhir apabila pemainnya belum menjalani latihan persiapan bagi menghadapi perlawanan Liga Liga Super menentang Terengganu FC (TFC) pada 19 Oktober ini.Tinjauan dilakukan sekitar 5 petang semalam mendapati tiada kelibat pemain atau barisan kejurulatihan memulakan sesi latihan kebiasaannya dilakukan di beberapa padang latihan sekitar Alor Setar dan Jitra.Menurut pemerhatian, skuad kendalian Nafuzi Zain itu belum memulakan latihan yang dijangkakan sejak pada awal minggu ini sebagai persiapan untuk menyambung saingan Liga Super selepas kali terakhir seri 2-2 dengan Sri Pahang pada 22 September lalu.Jadi timbul tanda tanya mengenai status semasa pasukan yang sepatutnya memulakan semula persiapan dan perancangan terbaik untuk aksi liga seterusnya menentang TFC di Stadium Darul Aman pada 19 Oktober ini.Bagaimanapun usaha mendapatkan kenyataan rasmi berkaitan isu semasa itu termasuk tarikh memulakan latihan padang dari pihak pengurusan dan barisan jurulatih pasukan masih gagal diperoleh, sekali gus menimbulkan keresahan dalam kalangan peminat bola sepak Sang Kenari.Berikutan itu, tular di media sosial mengenai berita pemain KDA FC yang dikatakan kembali memboikot sesi latihan menjelang perlawanan menentang TFC itu.Berita berkenaan adalah menerusi perkongsian wartawan sukan tempatan yang menjangkakan pemain KDA FC kembali memboikot latihan selepas tiada langkah proaktif diambil pihak pengurusan pasukan bagi menyelesaikan masalah tunggakan gaji.Sebelum ini, berikutan ketiadaan pemain utama, KDA FC terpaksa menggunakan tenaga pemain skuad Bawah 23 Tahun (KDA FC B) sebelum dibelasah 0-5 oleh Kuala Lumpur (KL) City di Cheras.